Gens Furia

Származását tekintve a Római Köztársaság egyik legelőkelőbb és legrégebbi családja a Furia gens. Az első Furius, aki *consul*ságot nyert, Sextus Furius Medullinus volt, AUC 265-ben (Kr.e. 488-ban), így a család egyik tagja sem mondható *homo novus*-nak. A Furia gens tagjai a Római Köztársaság és később a Római Birodalom fennállása alatt végig folyamatosan aktív tagjai voltak a politikai életnek. A Pápaság kikáltása után is megmaradt befolyásuk, azonban természetesen nem olyan mértékben, mint az ókorban. Az avignoni pápaság kezdetekor a Furia gens tagjai az elsők között voltak, akik felszólaltak a pápai hatalom megdöntése és a Köztársaság intézményeinek helyreállítása mellett.

Latiumban és Toscanában találhatóak a család hatalmas birtokai, amelyek
biztosítják a bevételt, és ezáltal a politikai propaganda anyagi hátterét is.

#### Marcus Furius Camillus

Marcus Furius Camillus a híres Furia gens leszármazottja, Róma egyik legbefolyásosabb családjának feje. De facto az *optimat*ák vezetője is egyben, illetve jelenleg Gaius Sempronius Gracchus mellett a Római Köztársaság egyik *consul*ja.

Marcus Furius Camillus végigjárta az egész *cursus honorum*-ot.
Politikai népszerűségét katonai győzelmeinek és bőkezű adományainak köszönheti. Igazi római politikus, hagyománytisztelő és istenfélő ember. Római politeista vallású, azonban adományozott már katolikusoknak és orthodoxoknak is, hogy ezáltal biztosítsa támogatásukat. Nézeteit tekintve tradicionalizmus és konzervativizmus vegyül utilitarizmussal. Népszerűsége miatt politikai ellenfelei, a *populares,* gyakran propaganda és sárdobálás célpontjává teszik, azonban eddig nem találtak fogást rajta. Marcus Furius Camilluson valóban nehéz lehetne római szemmel hibát találni, hiszen kisgyermek kora óta politikai és katonai pályára készítették fel, így minden törvényt és szokást ismer, és ezer szerint is él.

Több iskolát végzett ember, gyermekkorában magántanár tanította, majd pedig gimnáziumba és egyetemre járt. Latin, görög, olasz és német nyelven beszél. Az oktatással, kultúrával kapcsolatban elsősorban a hasznossága érdekli, nem pedig a művészi értéke, vagy a gyönyörködtetés.

.

#### Gnaeus Furius Camillus

Sardinia et Corsica Provincia propraetora, Marcus unokaöccse. Az idősebb Gnaeus halála után Marcus fiaként nevelte fel, hiszen neki gyermeke nem született. Politikai pályára szánta természetesen, így amint lehetett, elkezdte a *cursus honorum* végigjárását. A Szárd-Szicíliai Királyság felbomlása után sikeresen pályázott az új provincia propraetorságára. Nagybátyja kiköpött mása, egy időben az a szóbeszéd járta, hogy igazából Marcus fia, azonban ez a pletyka hamar abbamaradt, hiszen Marcus consul híresen erélyes és becsületes ember, és Róma nép nem hitt a rossz nyelveknek.

Gnaeus eddig minden feladatot, amelyet a szenátus rá bízott, sikeresen végzett el, már most őt tartják számon Marcus consul politikai és családi utódjaként, bár ez még semmilyen formában sem hivatalos.

.

#### Felix Furius Camillus

Felix Furius Camillus Gnaeus öccse, Marcus consul unokaöccse. A Furia-fivérek közül ő az, aki természetes tehetséget mutat, míg bátyja inkább a kemény munka által érte el sikereit. Jelenleg questori tisztséget tölt be, azonban egyértelmű, hogy tovább fog haladni a politikai pályán. Gyermekkorában egy vidám, életteli fiúként ismerték, azonban anyja halála óta cinizmussal és megvetéssel tekint a világ dolgaira.

A Furia-fivérek az *optimata* frakció aranyifjai, a kevésbé befolyásos családok fiai mind barátaikként akarják őket tudni, míg az *optimata* lányok a fivérek figyelméért folyamatosan versengenek. A *populares* frakció többször politikai sárdobálás célpontjává tette őket, azonban Marcus consul rövid pórázon tartja a fivéreket, pontosan ebből az okból, hogy semmilyen formában ne találjanak rajtuk fogást a kihívóik.

.

#### Agnes Aemilia Prima

Marcus felesége, az Aemilia gensből származó Agnes. Kiváló, szinte hibák nélküli római asszony, azonban gyermektelen, amely komoly problémákat okozott a család számára. Ez már korán kiderült, azonban az ifjú Marcus Furius Camillus ennek ellenére sem akart elválni tőle, amely megerősítette a köteléküket, és a házasság után végül egymásba is szerettek. Gnaeust és Felixet fiaiként szereti és neveli.

Az Aemilia gens tagja, így személye által az Aemiliák és a Furiák szoros szövetségbe kerültek. Kérdéses azonban, hogy, mivel a két családnak nem lesz közös utódja, szétesik-e a szövetség, vagy pedig fennmarad a baráti kapcsolat.

Agnest a római nép szinte egésze azonban anyjaként tekinti, hiszen több karitatív intézmény is az ő nevéhez köthető, gyakran látogat meg kórházakat illetve több árvaház is az ő védnöksége alatt működik. Mélyen vallásos, természetesen politeista asszony, leginkább Iuno, Vesta és Magna Mater kultuszaiban aktív szereplő.